Gautrain-ontsporing was hoofsaaklik 'menslike fout', | Maroela Media
Gautrain-ontsporing was hoofsaaklik 'menslike fout',
Volgens 'n voorlopige ondersoek was die "geringe Gautrain-ontsporing" wat Donderdagoggend om 08:30 plaasgevind het toe die trein Hatfield-stasie stadig genader het, hoofsaaklik weens 'n menslike fout.
Kesagee Nayager, woordvoerder van Gautrain, het Saterdag gesê die voorlopige ondersoek het drie sleutelfaktore geïdentifiseer.
"Eerstens, die laespoedontsporing het plaasgevind ná 'n kragonderbreking op die sinjaalstelsel," het sy gesê. "Tweedens, die integriteit van die stelsel in sy geheel is nie hierdeur geraak nie en die voorval het nie plaasgevind as gevolg van foutiewe veiligheidstelsels nie.
"Die sinjaalstelsel het reageer soos wat dit ontwerp is, en gesertifiseer is om die trein te verhoed om die betrokke deel te kruis teen die normale spoed. Derdens, volgens die feite tot ons beskikking, het die voorval plaasgevind as gevolg van 'n menslike fout."
Nayager het gesê die kerndoelwit van die veiligheidstelsel wat in die Gautrain ingebou is, en gesertifiseer is deur 'n onafhanklike liggaam, is om te verseker dat 'n katastrofiese ontsporing teen hoë spoed, nie kan plaasvind nie. "Die analise van die voorval het aan die lig gebring dat die veiligheidskenmerke onmiddellik reageer soos wat dit ontwerp is, deur die trein onmiddellik tot stilstand te bring."
In hierdie stadium het die treindrywer die vermoë om in te gryp en die trein self te stuur, maar nie vinniger as 30 km/h nie. "Dit is 'n bykomende ingeboude veiligheidsmaatreël om seker te maak dat 'n treindrywer nie die trein teen vinniger as 30 km/h kan bestuur nie, wanneer dit in dié omstandighede bedryf word."
Volgens Nayager het die voorlopige ondersoek bevestig dat, alhoewel menslike fout geïdentifiseer is as die hoofoorsaak van die geringe ontsporing, was die veiligheid van die passasiers of personeel aan boord nooit in gedrang nie. "Tydens die afgelope 48 uur is 'n kragonderbreking gesimuleer op die stelsel en ons kan bevestig dat die kernveiligheidstelsel presies reageer soos dit ontwerp is en veronderstel is om te reageer."
Die fokus van die ondersoek is nou om die rede vir die menslike fout te bepaal en internasionale kenners sal die bedryfsprosedures en opleidingsrekords ondersoek om seker te maak dat alle bedryfstelsels voldoen aan die beste interne praktyk, het sy gesê.
"As standaardpraktyk, hangende die formele ondersoek, is die treindrywer nie meer op aktiewe diens nie, en het dus nog nie weer 'n trein gedryf sedert die voorval nie," het Nayager verduidelik.
"Ons vra opreg om verskoning vir die ongerief wat die voorval veroorsaak het en ons wil graag passasiers verseker dat hul veiligheid ons nommer een prioriteit bly."
ADF veroordeel xenofobiese aanvalle in Pretoria
Opleiding standaarde verswak om mense in posisies te sit wat hul nooit sal kan doen nie
Ek verstaan nie die berig nie, want watter stelsel sal 'n trein ontspoor om dit te stop. Ek's seker hulle probeer ons 'n rat voor die oë draai.